Che al alci sù la man chel che no i à mai capitât di viodi une biele cjase, mangjade de elare, lassade lâ. Ma tal lûc just. E pensâ: «le met a puest e o voi a vivi li». Si reste a cjalâ, instupidîts. Il cjâf al progjete za di cambiâ i barcons, di fâ il caminet e la taverne, di meti a puest il zardin. E magari tal dâur al reste ancje un stric di tiere par cuatri pomodoros, un toc di ort.
Ma si torne ancje di ca. «Sveiti!», ti dîs chê vosute.
E alore si resone e e partìs la solite frase: «Cun dut ce che al costarà ristruturâle, mi conven fâ la cjase gnove». Ma ise vere che sistemâ une cjase al coste tant?
O isal pardabon dome un lûc comun?
«Dipent dai lavôrs che a son di fâ e di trop vecje che e je la cjase» – al spieghe l’espert Giancarlo Pillinini, inzegnîr che al colabore cun diviers architets, tal so studi di Lovarie di Pradaman. Lui al progjete struturis, implants di sigurece e ancje restaurs di architeture. Cun la sô afermazion, però, no nus à dit nuie di gnûf: nô o vin voie di savê di plui.
Giancarlo, ce lavôrs vano fats intune cjase
di ristruturâ?
Di solit si tornin a fâ ducj i implants – eletric, idric, sanitari e termic – e i paviments dal plantiere. Te plui part dai câs, a son di butâ fûr par fâ la ventilazion dal sotpaviment, impuartante par prevignî la umiditât e previodude ancje par arzinâ il probleme dal gas radon, che chi in Friûl al è une vore presint.
Cussì ancje par chês cjasis vecjis decrepitis, cui mûrs mieç colâts?
Ta chês no si pues propit tignî la struture. Si butin jù i mûrs e si tornin a fâ i solârs in ciment armât, o in len, e si comede ancje il cuviert. Cumò a van di mode chei di len: a son plui lizêrs e a dan mancul solecitazion sismiche.
Ma, plui o mancul, trop costial ristruturâ?
Mil, mil e cinccent euros par metri cuadrât. No je une tarife fisse: dipent dai lavôrs di fâ e des modis. E dopo si à di dî che al è un ciert margjin di insigurece tal restaur. Ven a stâi, che si fâs il preventîf cun ducj i lavôrs metûts in cont ma, dispès, in cors di opare a saltin fûr impreviscj. E cussì, par esempli, tocje meti man in cualchi struture che e someave buine. E il presit al va sù.
La int fasie richiestis particolârs?
Sì, tancj a àn voie di vê la piere in viste: se e jere za le tegnin, se no a domandin di metile. O feveli dai ambients esternis. Dentri, invezit, plui di cualchidun che al ricercje il stîl rustic al ten lis trâfs a viste. E se a son caruladis, miôr ancjemò. Si comprin adiriture gnovis ma fatis cul efiet che al sa di vecjo. E je stade int che e à pretindût di metilis ancje intun contest no propit campagnûl, in plen centri a Udin. Modis, ve!
Mi pâr di capî che, dut câs, a la int i plâs mantignî il stîl di une volte.
Cjale, sì e no. Magari ti metin i trâfs vecjos, però dopo a àn voie di vê dutis lis rifiniduris modernis, tecnologjichis. I sieraments cun dople, triple cjamare di isolament, chel cussì, chel culì.
Ma alore, parcè domandino di ristruturâ une cjase?
O parcè che ur plâs il puest dulà che e je o parcè che le àn ereditade. Di solit al sucêt cussì. E à il zardin biel grant, e je intune zone trancuile, e plâs la forme dal esterni o pûr si à voie di lâ a stâ tal centri di un paîs, di une citadine. E si sa che cui gnûfs plans regoladôrs si pues fâ sù gnûf dome in perifarie. Duncje a decidin di ristruturâ.
Sono zonis dal Friûl dulà che si ristruture di plui?
No, no je une zone in particolâr. Dal sigûr a son plui ricercjâts i puescj in culine, i paisaçs plui biei dal nestri teritori.
Su la fonde de sô esperience, trope int di chê che e cîr cjase vuelie alc di vecjo e trope, invezit, vaie sul gnûf?
E je une domande dificile, ma o podarès azardâ un 50 e 50, in percentuâl.
O vin voie di capî se o vin di spietâ di vinci il Superenalot par ristruturâ la cjase dai nestris siums. In conclusion, l’espert ce disial?
Se la cjase che us fâs suspirâ e je vecje ma tignude ben, butaitsi. Metile a puest al costarà tant che fânt une gnove. Se dopo no vês masse pretesis, o rivarês ancje a sparagnâ. Se invezit e je propit decrepite… bisugne fâsi sù lis maniis e tacâ a lavorâ. L’impuartant al è domandâ simpri un parê a un architet, un che si intint di chês robis ca. Us disarà subit se e je une utopie o invezit un sium che al pues saltâ fûr dal scansel.
Valentina Pagani
SPECIÂL – Ristruturâ o fâ sù gnûf? Ce costial di plui?............
Che al alci sù la man chel che no i à mai capitât di viodi une biele cjase, mangjade de elare, lassade lâ. Ma tal lûc just. E pensâ: «le met a puest e o voi a vivi li». Si reste a cjalâ, instupidîts. Il cjâf al progjete za di cambiâ i barcons, di fâ il caminet e la taverne, di meti a puest il zardin. E magari tal dâur al reste ancje un stric di tiere par cuatri pomodoros, un toc di ort.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn